Kansanedustaja esittää rajoituksen selvempää esiintuontia autoilijalle kameratolpan läheisyydessä.

Kokoomuksen kansanedustaja Timo Heinonen haluaa, että kameratolppaa ennen tulisi aina olla nopeusrajoitusmerkki kertomassa suurimmasta sallitusta ajonopeudesta.

– Tämä vähentäisi nopeita jarrutuksia juuri ennen kameratolppaa, kun mieleen iskee epävarmuus, että onko se nopeusrajoitus tässä 100 km/h vai putosiko se juuri 80 km/h:een, Timo Heinonen sanoo.

Heinonen toteaa eduskunnalle jättämässään kirjallisessa kysymyksessä, että peltipoliisit näyttäytyvät nyt enemmän sakkotulojen keräyslaitteina kuin liikenneturvallisuuden kasvattajina. Hän viittaa Trafin 2018 tutkimukseen. Sen mukaan asenteet automaattista nopeusvalvontaa kohtaan ovat huonontuneet ja peltipoliisien vaikutuksia on yliarvioitu liikenneturvallisuuden parantamisessa.

– Samainen tutkimus kertoo, että kameravalvonnan toistomerkki sijoitetaan nykyisin maantien liittymän jälkeen noin 150-250 metriä nopeusrajoitusmerkin jälkeen. Koska nopeusrajoitusta ei ilmoiteta peltipoliisin välittömässä läheisyydessä, aiheutuu vaaratilanteita ihmisten äkillisten jarrutteluiden takia, kun oikeaa nopeusrajoitusta ei välttämättä muista, tai sitä aletaan empiä juuri ennen kameraa, kysymyksessä todetaan.

Uusi teknologia on tosin osin korjannut ongelmaa ja esimerkiksi Google ilmoittaa karttapalvelussaan peltipoliisin sijainnin ja senhetkisen nopeusrajoituksen. Tähän ei kuitenkaan voi luottaa, eikä navigaattoria ole kaikilla.

– Ilmoittamalla vallitsevan nopeusrajoituksen peltipoliisin välittömässä läheisyydessä ihmisten asenteet automaattista nopeusvalvontaa kohtaan saattaisivat jälleen kasvaa. Lisäksi tahaton ylinopeus vähenisi ja samalla liikenneturvallisuus paranisi huomattavasti, kun äkkijarruttelu vähenisi. Uuden teknologian peltipoliisien kohdalla nopeusrajoitusmerkin tulisi sijaita lisäksi lähellä valvonta-alueen alkua, Timo Heinonen esittää.

Hän kysyy ministeriltä ”onko hallitus valmis tuomaan nopeusrajoitusmerkit näkyviin peltipoliisitolppien välittömään läheisyyteen?”.